5 Sykepleie til pasienter i somatiske sykehus

Modulen omhandler sykepleie til pasienter som mottar øyeblikkelig hjelp og planlagt medisinsk eller kirurgisk behandling. Dette foregår i medisinske og kirurgiske avdelinger, poliklinikker, overvåkingsavdelinger, operasjonsavdelinger og dagkirurgiske avdelinger. Kunnskaper fra sykepleiens faglige, naturvitenskapelige og samfunnsvitenskapelige grunnlag skal bidra til at studenten lærer å utføre helhetlig sykepleie til pasienter med ulike sykdommer og behov. Studenten skal også lære å vurdere subjektive og objektive kriterier på sykdom og helse hos den enkelte pasient. Sykepleien tar utgangspunkt i pasientens opplevelse og beskrivelse av det å være syk. Målet er å bidra til helbredelse, lindring og mestring av symptomer og hindringer i pasientens hverdag. Dersom dette ikke er mulig skal sykepleieren iverksette tiltak slik at pasienten opplever en verdig død. Modulen omhandler observasjon, planlegging, gjennomføring, dokumentasjon og evaluering av sykepleietiltak til pasienter med ulike typer lidelser og behov. Studenten skal lære å håndtere legemidler forskriftsmessig på bakgrunn av kunnskaper i farmakologi og betjene vanlig medisinsk utstyr i sykehuset. 

